PMIndiaData/PMIndiaSum huggingface dataset:
কেবিনেৎনা কোলকতা হিথাংফম ত্রস্তপু শ্যমা প্রসাদ মুখর্জী ত্রস্ত হায়না মিং ওনবগী অয়াবা পীখ্রে

প্রধান মন্ত্রী শ্রী নরেন্দ্র মোদীনা লুচিংবা মন্ত্রী মন্দলনা কোলকতা হিথাংফম্বু শ্যমা প্রসাদ মুখর্জী হিথাংফম হায়না মিং ওনবগী অয়াবা পীখ্রে। কোলকতা হিথাংফম ত্রস্তকী ত্রস্তীশিংগী বোর্দনা ফেব্রুৱারী ২৫, ২০২০দা ফমখিবা মীফমদা শ্যমা প্রসাদ মুখর্জীগী মমিং চৎপা জ্যুরিস্ত, একাদমিসিয়ন, ৱাখল খনবা অমসুং মীয়ামগী লুচিংবা ওইবগী য়াম্লবা শক্লোনশিং অদু য়েংলদুনা কোলকতা হিথাংফম্বু শ্যমা প্রসাদ মুখর্জী হিথাংফম হায়না মিং ওনবগী ৱারোইশিন তাখি। কোলকতা হিথাংফমগী ১৫০শুবা থৌরম ওইনা জনুৱারী ১২, ২০২০দা পাংথোকখিবা থৌরম হৌদোকপদা নোংচুপ বেঙ্গলগী মীয়ামগী অপাম্ববু য়েংলদুনা কোলকতা হিথাংফম অসি নোংচুপ বেঙ্গলগী খ্বাইদগী মতিক চাবা মপারী, লৈবাক পুন্সিনবদা মাংজিল থানা চৎখিবা, বেঙ্গল চাউখৎপগী মংলান মংখিবা, ইন্দস্ত্রিয়েলাইজেসনগী ইথিল পীরম্বা অমসুং লৈবাক অমগী আইন অমা লৈগদবনি হায়খিবা দাক্তর শ্যমা প্রসাদ মুখর্জীগী মিং লৌদুনা মিং ওল্লগনি লাউথোকখি। য়ুম্ফমঃ কোলকতা হিথাংফম অসি মরু ওইবা অহানবা হিথাংফম্নি অমসুং লৈবাক অসিগী অমখক্তং ওইনা তুরেলদা লৈবা হিথাংফম অমনি। মসি ওক্তোবর ১৭, ১৮৭০দগী ১৮৭০গী এক্ত ৫গী মতুং ইন্না কলকত্তা হিথাংফম ফগৎহন্নবা কম্মিসনর অমা হাপ্তুনা ত্রস্তনা য়েংশিনবা হৌরকখি। মসি মেজর পোর্তস ওফ ইন্দিয়ন পোর্তস এক্তকী পারত-১গী অহানবা সেদ্যুলগী খ্বাইদগী মকোক্তা লৈ অমসুং মেজর পোর্ত ত্রস্ত এক্ত, ১৯৬৩না য়েংশিল্লি। কোলকতা হিথাংফম অসি চহী ১৫০ শুরে অমসুং মতমসিগী মনুংদা মসিনা ভারতকী ললোন-ইতিক, কম্মর্স অমসুং শেন্মিৎলোন চাউখৎপগী থোংজিল ওইদুনা লাকখি। মসিনা ভারতকী নীংতম্বগী লান, মালেমগী অহানবা অমসুং অনিশুবা লাঞ্জাও অমসুং লৈবাক অসিদা ওইরকখিবা সোসিও-কলচরেলগী অহোংবা, মরু ওইনা নোংপোক ভারত্তা, কয়া থেংনখি। চৎনবী অমা ওইনা ভারত্তা লৈবা হিথাংফমশিং অসি মখোয়না লৈরিবা শহরশিংগী মিং লৌদুনা থোন্নৈ। তৌবতবু হিথাংফম খরদি অখন্নবা মরম খরদগী মমাংদা লৈরম্বা মমিং চৎপা লুচিংবশিংনা পাংথোক্লম্বা অফবা থৌওং কয়া য়েংলদুনা মখোয়গী মিং লৌদুনসু থোল্লি। সরকারনা ১৯৮৯দা নহাভা শেভা পোর্ত ত্রস্ত অসি জৱাহরলাল নেহরু পোর্ত ত্রস্ত হায়না মিং ওনখি। ইং ২০১১দা তুতিকোরিন পোর্ত ত্রস্ত অসি ভি.ও. চিদম্বরানর পোর্ত ত্রস্ত হায়না মিং ওনখি অমসুং এন্নোর পোর্ত লিমিতেদ অসি মমিং চৎলবা নীংতম লান্মী অমসুং হান্নগী তমিল নাদুগী মুখ্য মন্ত্রী ওইরম্ববা শ্রী কে. কমারাজরবু ইকাই খুম্নবা ওইনা কমারাজর পোর্ত লিমিতেদ হায়না মিং ওনখি। হন্দক্তসু ইং ২০১৭দা কান্দলা হিথাংফম অসি দীন্দয়াল হিথাংফম হায়না মিং ওনখি। মসিদা নত্তনা এয়র্পোর্ত কয়া অমসু ভারতকী অফাউবা লুচিংবশিংগী মিং লৌদুনা থোন্নরি।
প্রধান মন্ত্রীনা ‘চৌরি চৌরা’গী চাম্মা শুবা থৌরম ফেব্রুৱারীগী ৪দা হৌদোক্কদৌরি

প্রধান মন্ত্রী শ্রী নরেন্দ্র মোদীনা চৌরি চৌরাগী চাম্মা শুবা থৌরম উত্তর প্রদেশকী, গোরাখপুরগী, চৌরি চৌরাদা ২০২১গী ফেব্রুৱারীগী অয়ুক পুং ১১ তাবা মতমদা ভিদিও কনফরেন্সকী খুত্থাংদা হৌদোক্কদৌরি। নুমিৎ অসি ‘চৌরি চৌরা’গী থৌদোক, নিংখা তম্বগী লান্থেংদা লৈবাক্কী ওইনা শকখংলবা মফম ওইনা চহি ১০০শুবগী পাংথোক্লি। প্রধান মন্ত্রীনা চৌরি চৌরাগী চহি ১০০শুবা অসিদা কৎতুনা পোস্তেল স্তাম্প অমা থৌরম অসিদা ফোংগনি। উত্তর প্রদেশকী মুখ্য মন্ত্রীশু থৌরম অসিদা শরুক য়াগনি। চহি চাম্মা শুবগী পাংথোকপা থৌরম অমসুং স্তেত সরকার অসিনা শিল্লিবা মখল কয়াগী থৌরমশিং অসি স্তেত অসিগী দিস্ত্রীক্ত ৭৫দা ২০২১গী ফেব্রুৱারীগী ৪দগী হৌদুনা ২০২২গী ফেব্রুৱারীগী ৪ ফাওবা চৎথগনি।
প্রধান মন্ত্রীনা প্রধান মন্ত্রী ভারতীয় জন ঔশধি পরিয়োজনাগী কান্নবা ফংলবশিংগা ৱারী শানখ্রে

প্রধান মন্ত্রী শ্রী নরেন্দ্র মোদীনা ঙসি প্রধান মন্ত্রী ভারতীয় জন ঔশধি পরিয়োজনাগী কান্নবা ফংলবশিং অমসুং জন ঔশধি কেন্দ্রশিংগী দুকান মপুশিংগা ভিদিও কনফরেন্সকী থোংদা ৱারী শানখ্রে। কেন্দ্র সরকারনা জেনেরিক মেদিসিনশিং শিজিন্নবদা পুক্নীং থৌগৎনবা অমদি এৱ্যারনেস পীনবা ভারত পুম্বদা ২০১৯গী মার্চ ৭পু ‘জন ঔশধি দিবস’ পাংথোক্নবা ৱারেপ লৌখি। মফম ৫০০০ হেনবদগী কান্নবা ফংলবশিং অমসুং দুকান মপুশিংগা ৱারী শানরদুনা প্রধান মন্ত্রীনা হায়খি মদুদি অৱাংবা থাক্কী হিদাকশিংবু অহোংবা মমলদা ফংহন্নবা সরকার অসিনা অচৌবা খোংথাং অনি লৌখৎলে। অহানবদা, মরুওইবা হিদাক ৮৫০গী মমল হন্থহল্লে অমদি থম্মোইগী স্তেন্ত অমসুং খুউগী সর্জরীগী মপোৎ-মচৈশিংগী মমল তাথহল্লে। অনিশুবদা জন ঔশধি কেন্দ্রশিংগী পরিং অমা লৈবাক্কী মফম কয়াদা হৌদোক্লে। খোংথাংশিং অসিনা লাইরবশিং খক্তদা কান্নহনবতা নত্তনা মিদল ক্লাসতসু কান্নবা ফংহল্লে হায়না প্রধান মন্ত্রীনা হায়খি। জন ঔশধি কেন্দ্রশিংদা কৈথেলগী মমলদগী চাদা য়াঙ্খৈদগী মরিফুতরা ফাওবা তাথনা হিদাক-লাংথকশিং ফংহল্লে হায়না প্রধান মন্ত্রীনা ফোংদোকখি। হৌখিবা চহী মরি মখায় অসিদা জন ঔশধি কেন্দ্র লিশিং মঙা হেন্না হাংদোকখ্রে হায়না মহাক্না মখা তাখি। কেন্দ্রশিং অসিনা অফবা মগুন লৈবা হিদাক-লাংথকশিং ফংহনবতা নত্তনা মশানা মশাবু থবক পীজবা অমদি অনৌবা এম্প্লোইমেন্তকী খুদোংচাবশিং পীরি হায়না প্রধান মন্ত্রীনা হায়খি। হৌখিবা চহী মরি মখায় অসিদা অনৌবা এইম্স ১৫ শেমগৎ-শাগৎখ্রে নত্ত্রগা শেমগৎ-শাগৎপগী থবক চত্থরি অমদি মেদিকেল সেক্তরদা এম.বি.বি.এস. অমসুং পোস্ত-গ্রেজুয়েসনগী সিৎ ৩১,০০০ হেঙ্গৎহল্লে হায়না প্রধান মন্ত্রীনা ফোংদোকখি। প্রধান মন্ত্রীগা ৱারী শানরদুনা জন ঔশধি কেন্দ্রশিংদা অফবা মখলগী হিদাক-লাংথকশিং ফংহনবা অসিদা কান্নবা ফংলবশিংনা নুংঙাইবা ফোংদোকখি। অহোংবা মমলদা হিদাক-লাংথকশিং ফংহনবনা মখোয়গী চাদিংসু হন্থরে অমদি লায়েংনবগীদমক মতিক চাবা হিদাক-লাংথকশিং ফংহল্লে হায়নসু কান্নবা ফংলবশিংনা ফোংদোকখি।
পিপল রিপাব্লিক চীনাগী স্তেৎ কাউন্সিল্লর শ্রী য়াং জিচীনা প্রধানমন্ত্রীগা উনখ্রে

পিপল রিপাব্লিক চীনাগী স্তেৎ কাউন্সিল্লর অমসুং ঙমখৈগী মতাংগী অখন্নবা চীনাগী মীহুৎ শ্রী য়াং জিচীনা ঙসি প্রধানমন্ত্রী শ্রী নরেন্দ্র মোদীগা উনখ্রে। শ্রী য়াং জিচীনা প্রধানমন্ত্রীদা রাষ্ট্রপতি জী. জিনপিঙ্গ অমসুং প্রধানমন্ত্রী কেকিয়াঙ্গগী মাইকৈদগী য়াইফ-পাউজেল পীখি। শ্রী য়াং জিচী অমসুং শ্রী দোভালনা ভারত অমসুং চীনাগী অখন্নবা মীহুৎশিংগী ২০ শুবা তাঙ্কক্কী ঙসি শান্নখিবা ৱারিগী মতাংদা প্রধানমন্ত্রীদা পাউদমখি। প্রধানমন্ত্রীনা সেপ্তেম্বর ২০১৭তা ৯ শুবা ব্রিক্স সম্মিৎকীদমক জিয়ামিন্দা চৎখিবা খোংচৎ অমসুং রাষ্ট্রপতি জী. জিনপিঙ্গা উনখিবা অদুবু নীংশিংখি। মহাক্না হায়খি মদুদি অচেৎপা ভারত-চীনাগী মরি অসি শুপ্নগী ভারত অমসুং চীনাগী মীয়ামদা কান্নবা পীবখক্কী নত্তনা লমদমসিগী অমসুং মালেম পুম্নমক্কীদমক্তসু মরু ওই।
প্রধান মন্ত্রী জুলাই ১৬তা উত্তর প্রদেসতা চৎকনি অমসুং বুন্দেলখান্দ এক্সপ্রেসৱে শঙ্গাগনি

প্রধান মন্ত্রী শ্রী নরেন্দ্র মোদী জুলাই ১৬, ২০২২দা উত্তর প্রদেসতা চৎকনি অমসুং অয়ুক্কী পুং ১১:৩০ রোম তাবদা জালাউন জিলাগী ওরাই তেহশিলগী মনুংদা লৈবা কাইথেরি খুঙ্গংদা বুন্দেলখান্দ এক্সপ্রেসৱে শঙ্গাগনি। লৈবাক শীনবা থুংনা চৎথোক-চৎশিনগী পাম্বৈশিং ফগৎহন্নবা সরকারনা থবক পায়খৎতুনা, লম্বী শেম্বগী মাইকৈদা চংশিল্লি। মাইকৈ অসিদা শিংথানিঙাই ওইবা থবক অমা ওইনা ফেব্রুৱারি ২৯, ২০২০দা প্রধান মন্ত্রীনা বুন্দেলখান্দ এক্সপ্রেসৱে শেম্নবা উরেপ-উয়ুং তমখি। এক্সপ্রেসৱে অসি শেমগৎপগী থবক থা ২৮গী মনুংদা লোইশিনখি অমসুং হৌজিক লম্বী অসি প্রধান মন্ত্রীনা শঙ্গারগনি। কিলোমিতর ২৯৬ শাংবা লেন মরিগী এক্সপ্রেসৱে অসি উত্তর প্রদেস এক্সপ্রেসৱে ইন্দস্ত্রিএল দিবলপমেন্ত ওথোরিতি(উপৈদা)গী মখাদা চাউরাক্না লুপা কোতি ১৪,৮৫০ চংনা শেমখৎখিবনি অমসুং লম্বী অসি তুংদা লেন ৬তা ওনখৎকনি। এক্সপ্রেসৱে অসি এন.ঐচ-৩৫দা চিত্রাকুত জিলাগী বারাতকুপ ময়াদা লৈবা গোন্দা খুঙ্গংদগী হৌরগা ইতাৱা জিলাগী কুদ্রালি খুঙ্গং ফাওবা য়ৌরবা মতুংদা অগ্রা-লখনৌ এক্সপ্রেসৱেদা পুনশিনখি। এক্সপ্রেসৱে অসিনা জিলা ৭ হায়বদি চিত্রাকুত, বান্দা, মাহোবা, হামিপুর, জালাউন, ঔরাইয়া অমসুং ইতাৱা ফাওদুনা চৎলি। লমদম অসিদা লম্বী-থোংগী ফিবম ফগৎহনবগা লোয়ন্না, বুন্দেলখান্দ এক্সপ্রেসৱে অসিনা শেন-থুমগী ফিবম ফগৎহন্দুনা মফম অসিগী মীয়ামদা থবক লিশিং কয়া ফংহনবা ঙমগনি। এক্সপ্রেসৱে অসিগী মনাক্তা বান্দা অমসুং জালাউন জিলাশিংদা ইন্দস্ত্রিএল কোরিদোর শেম্নবা থবক পায়খৎপা হৌরে।
প্রধান মন্ত্রীনা নেদর্লেন্দগী প্রধান মন্ত্রী ঐচ.ই. মার্ক রৎনা মরিরকশুবা ওইনা ওফিস পায়বগীদমক্তা য়াইফ পাউজেল পীখ্রে

প্রধান মন্ত্রী শ্রী নরেন্দ্র মোদীনা নেদর্লেন্দগী প্রধান মন্ত্রী ঐচ.ই. মার্ক রৎনা মরিরকশুবা ওইনা ওফিস পায়বগীদমক্তা য়াইফ পাউজেল পীখ্রে। প্রধান মন্ত্রীনা ত্বীত অমদা অসুম্না ফোংদোকখিঃ “ঐহাক্কী চান্নরবা মরুপ, প্রধান মন্ত্রী @markrutteপু থাগৎচরি অমসুং ওফিসকী মায় পাক্লবা মরিশুবা তর্মগীদমক্তা য়াইফ পাউজেল পীজরি। ঐখোয়না ভারত অমসুং নেদর্লেন্দগী হীরম কয়া মনুং চনবা মরীবু খুৎশম্নদুনা অনৌবা থাক্তা পুখৎমিন্নগনি হায়বগী থাজবা থম্লি”।
এসিয়ান কনফেদরেসন ৱুমেন্স বোক্সিং চেম্পিয়ন্সিপতা শনাগী তকমান লৌরকপদা প্রধানমন্ত্রীনা মেরি কোমবু নুঙাইবা ফোংদোকখ্রে

এসিয়ান কনফেদরেসন ৱুমেন্স বোক্সিং চেম্পিয়ন্সিপতা শনাগী তকমান লৌরকপদা প্রধানমন্ত্রী শ্রী নরেন্দ্র মোদীনা ভারতকী বোক্সর মেরি কোমবু মফমদা নুঙাইবা ফোংদোকখ্রে । প্রধানমন্ত্রীনা হায়খি, ” এএসবিসি এসিয়ান কনফেদরেসন ৱুমেন্স বোক্সিং চেম্পিয়ন্সিপতা শনাগী তকমান লৌরকপগীদমক মেরি কোমবু নুঙাইবা ফোংদোকচরি । নহাক্না মতোল লোমলকপদা ভারতনা নুঙাইবা ফোংদোক্লি ।”
শহর মচাশিং অসি অনৌবা ঙারতকী য়ুম্ফমনি, প্রধান মন্ত্রীনা রাজ্য সভাদা রাস্ত্রপতিগী ৱারোলগী মোসন ওফ থেঙ্কসতা মহাক্কী পাউখুম পীরদুনা হায়খ্রে

প্রধান মন্ত্র শ্রী নরেন্দ্র মোদীনা ঙসি রাজ্য সভাদা রাস্ত্রপতিগী ৱারোলগী মোসন ওফ থেঙ্কসতা পাউখুম পীখ্রে। প্রধান মন্ত্রীনা হায়খি মদুদি দোলর ত্রিলিয়ন ৫গী ইকোনোমীগী পান্দম অসি অশা চাউনা তৌবনি অদুবু ঐখোয়না চাউনা খনবা তাই অমসুং মাংলোমদা চংশিনবা তাই। প্রধান মন্ত্রীনা হায়খি, “ঐহাক্না ময়ামদা অমুক হন্না থাজবা পীরি মদুদি ভারতকী ইকোনোমী অসি মপাঙ্গল কল্লি। ভারতনা ফুল স্পীদ অমসুং ফুল পোতেন্সিয়েলগা লোয়ননা দোলর ত্রিলিয়ন ৫গী ইকোনোমীগী মংলান অমা তান্নরি।” প্রধান মন্ত্রীনা অকনবা ৱাফম থমখি মদুদি দোলর ত্রিলিয়ন ৫গী ইকোনোমীগী মংলান অসি মংফাওনহন্নবা সরকারনা খুঙ্গং অমসুং শহরগী ইনফ্রাস্ত্রকচর, এম.এস.এম.ই.শিং, তেক্সতাইলস, তেক্নোলোজী অমসুং তুরিজমদা মীৎয়েং থম্লি। সেক্তরশিং অসি মাংলোমদা পুখৎনবা খোংথাং কয়া অমা লৌখৎখ্রে। মেক ইন ইন্দিয়াদা মোমেন্তম পীনবা তেক্স স্ত্রকচর য়াওনা প্রোসেস পুম্নমক লাইথোকহল্লে। শহর মচাশিং অসি অনৌবা ভারতকী য়ুম্ফমনি প্রধান মন্ত্রীনা ফোংদোকখি মদুদি লৈবাক অসিগী খ্বাইদগী এস্পাইরেসনেল ওইবা নহাশিংনা অনৌবা ভারতকী য়ুম্ফমসু ওইরিবা শহর মচাশিংদা লৈরি। প্রধান মন্ত্রীনা হায়খি, “ঙসিদি লৈবাক অসিদা দিজিতেল ত্রাঞ্জেক্সনগী তঙ্খাই অমা হেন্না শহর মচাশিংদা চত্থরি। লৈবাক অসিদা রেজিস্তার তৌরবা স্তার্তঅপশিংগী তঙ্খাই অমদি তায়র-২, তায়র-৩ শহরশিংদা লৈরি। মরম অদুননি ঐখোয়না খোংজেল য়াংনা তায়র-২, তায়র-৩ শহরশিংদা মোদর্ন ইনফ্রাস্ত্রকচরগী কন্সত্রক্সনদা মীৎয়েং থম্লিবা। হায়ৱে অমসুং রেল কনেক্তিবিতী খোংজেল য়াংনা ফগৎহল্লে।” ২০২৪ ফাওবদা অহেনবা এয়রপোর্ত ১০০ প্রধান মন্ত্রীনা হায়খি মদুদি হন্দক্তা উরান স্কিমগী মখাদা ২৫০শুবা রুত হৌদোকখ্রে। মসিনা ভারতকী শহর মচা ২৫০দা এফোর্দেবল অমসুং এক্সেসিবল এয়ার কনেক্তিবিতী ফংহল্লে। প্রধান মন্ত্রীনা হায়খি, “নিংখা তম্বদগী ২০১৪ ফাওবদা লৈবাক অসিদা ওপরেস্নেল এয়রপোর্ত ৬৫ খক্তমক লৈরম্মি, মদু হৌখিবা চহী ৫দা ১০০দগী হেন্না হেঙ্গৎহনখ্রে। পান্দম অসি অয়াম্বনা তায়র-২, তায়র-৩ শহরশিংদা ২০২৪ ফাওবদা অহেনবা এয়রপোর্ত ১০০ দিবেলপ তৌবনি।”
ওজাগী নুমিৎনা লাকপদা প্রধান মন্ত্রীনা ওজাশিংদা নুংঙাইবা ফোংদোকখ্রে; হান্নগী রাস্ত্রপতি দা. সর্বপল্লী রাধাকৃষ্ণগী মপোক কুমওন লাকপদা মফমদা ইকায় খুম্নবা উৎখ্রে

ওজাশিংগী নুমিৎনা লাকপদা প্রধান মন্ত্রী শ্রী নরেন্দ্র মোদীনা ওজাশিংদা নুংঙাইবা ফোংদোকখ্রে। প্রধান মন্ত্রীনা হান্নগী রাস্ত্রপতি দা. সর্বপল্লী রাধাকৃষ্ণগী মপোক কুমওন লাকপদা মফমদা ইকায় খুম্নবসু উৎখ্রে। প্রধান মন্ত্রীনা হায়খি, “ওজাশিংগী নুমিৎনা লাকপদা ওজা পুম্নমকপু নুংঙাইবা ফোংদোকচরি। ময়াম পুম্নমকপু ওজাশিংগী নুমিৎকী নুংঙাইবা ফোংদোকচরি। ভারতনা থোইদোক হেন্দোকপা ওজা অমসুং মেন্তর দা. সর্বপল্লী রাধাকৃষ্ণবু মহাক্কী মপোক কুমওন্দা ইকায় খুম্নজরি।”
ওম বির্লাবু লোক সভাগী অধ্যক্ষ ওইনা খল্লকপদা প্রধান মন্ত্রীনা তরাম্না ওকখ্রে

প্রধান মন্ত্রী শ্রী নরেন্দ্র মোদীনা হাউসকী খ্বাইদগী ৱাংবা ত্রেদিসনগী মতুং ইন্না তরাতরেৎশুবা লোক সভাগী অধ্যক্ষ ওইনা শ্রী ওম বির্লাবু অমত্তা ওইনা খল্লকপবু তরাম্না ওকখ্রে। শ্রী ওম বির্লাদা নুংঙাইবা ফোংদোক্লদুনা ঙসি লোক সভাদা পীখিবা মহাক্কী ৱারোলদা প্রধান মন্ত্রীনা হায়খি মদুদি অসিগুম্লবা শক্নাইরবা মীশক অমবু হাউসকী অধ্যক্ষ ওইনা ফংবা অসি মেম্বর পুম্নমক্না চাউথোকচনীংঙাই ওইবা তাঞ্জানি। মহাক্না হায়খি মদুদি শ্রী ওম বির্লা চহী কয়াদগী মীয়ামগীদমক হিংদুনা লাক্লি, মহৈরোই লুচিংবা ওইনা হৌরকখি অমদি খুন্নাইগীদমক লেপ্পা লৈতনা থবক তৌদুনা লাক্লি। রাজস্থানগী কোতাগী ত্রান্সফোর্মেসন অমসুং চাউখৎ থৌরাংদা ওম বির্লানা লৌখিবা থৌদাং অদু প্রধান মন্ত্রীনা শিংথাখি। নৌনা খল্লবা অধ্যক্ষগা লোয়ননা মহাক্না মতম শাংনা লোয়নরকখিবা অদুসু প্রধান মন্ত্রীনা নীংশিংখি। কচ্ছতা য়ুহা হাখ্রবা মতুং অমদি কেদর্নাথকী ঈশিং ইচাউগী মতুং নৌহৌনা শেমগৎ শাগৎপদা শ্রী ওম বির্লানা লৌখিবা থৌদাংশিং অমদি কত্থোকখিবশিং অদু মহাক্না ফোংদোকখি। তরাতরেৎশুবা লোক সভানা মসিগী অধ্যক্ষ ওইনা নুংশিহৈবা লুচিংবা অমা ফংলে হায়না মহাক্না মখা তাখি। হাউসকী থবক থৌরম মায় পাক্না চত্থবদা মহাক্না মেম্বরশিংদগী মপুংফাবা মতেং ফংগনি হায়না প্রধান মন্ত্রীনা অধ্যক্ষগী মফমদা থাজবা পীখি।
পি.এম.না হিস এক্সিলেন্সী ইব্রাহীম রেইসীনা ইরানগী রাজস্ত্রপতি ওইরকপদা নুংঙাইবা ফোঙদোকখ্রে

প্রধান মন্ত্রী, শ্রী নরেন্দ্র মোদীনা হিস এক্সিলেন্সী ইব্রাহীম রেইসীনা ইস্লামিক রিপব্লিক ওফ ইরানগী রাজস্ত্রপতি ওইরকপদা নুংঙাইবা ফোঙদোকখ্রে। ত্বিৎ অমদা প্রধান মন্ত্রীনা হায়, “হিস এক্সিলেন্সী ইব্রাহীম রেইসীনা ইস্লামিক রিপব্লিক ওফ ইরানগী রাজস্ত্রপতি ওইরকপদা নুংঙাইবা ফোঙদোকচরি। ঐহাক্না মহাক্কা লোইননা পুন্না থবক তৌদুনা মখা তানা ভারত অমসুং ইরানগী মরক্তা লৈরিবা অফবা মরী অসি হেন্না চেৎশিনহল্লগনি হায়না আশা তৌরি।”
প্রধান মন্ত্রীনা সাবিত্রিবাই ফুলেগী মপোক নুমিত্তা মহাক্কী মফমদা ইকায়খুম্নবা উৎখ্রে

প্রধান মন্ত্রী শ্রী নরেন্দ্র মোদীনা সাবিত্রিবাই ফুলেগী মপোক নুমিত্তা মহাক্কী মফমদা ইকায়খুম্নবা উৎখ্রে। ত্বিৎ অমদা, প্রধান মন্ত্রীনা হায়খি; “মহাক্কী মপোক নুমিত্তা সাবিত্রি ফুলেজিগী মফমদা ঐনা ইকায়খুম্নবা উৎচরি। ঐখোয়গী নুপীশিংগী মাইথিবা পীবা ঙমদবা থৌনা অদু মহাক্না উৎথোক্লে। মহাক্কী পুন্সি নুপীশিং লাইরিক তমহন্নবা অমসুং শক্তি পীনবদা কৎথোক্লে। খুন্নাইগী অওনবশিং পুরক্নবা অমসুং মীয়ামগী থবকশিং পাংথোক্নবা মহাক্না মিৎয়েং চঙবা অসিনা ঐখোয়দা চপ মান্নবা থৌনা হাপ্লে”।
হয়েং অয়ুক পুং ৭তগী নুমিদাং পুং ৯ ফাওবা জনতা কার্ফিয়ু পাংথোক্নবা অপীল

ভাইরস শন্দোরকপা থিংনবা হোৎনবা অমদা প্রধান মন্ত্রী শ্রী নরেন্দ্র মোদীগী হয়েং মার্চ ২২গী পুং ৭তগী নুমিদাং পুং ৯ ফাওবা জনতা কার্ফিয়ু পাংথোক্নবা অপীল অদু অমুক হন্না নিংশিংলি। মসিগী হোৎনরিবা মতম অসিগী মনুংদা লৈবাক্কী সেল্ফলেস সর্বিস পীরিবশিংনা হোৎনরিবশিং অদু ইকায় খুম্ননবা মীয়ামদা মখোয়গী থোং অমসুং বেলকোনীশিংদা লেপতুনা হয়েং নুমিদাংৱাইরম পুং ৫ তাবদা মিনিৎ মঙা ফাওবা খুবাক খুদুনা অমদি বেল খিংদুনা থাগৎপা ফোংদোক্নবা প্রধান মন্ত্রীগী অপীল অদু অমুক হন্না নিংশিংলি।
প্রধান মন্ত্রীনা উত্তর প্রদেশকী কন্নৌজদা লম্বীগী খুদোংথিবা থৌদোক্না মরম ওইদুনা লৈখিদ্রবশিংদা অৱাবা ফোংদোকখ্রে

প্রধান মন্ত্রী শ্রী নরেন্দ্র মোদীনা উত্তর প্রদেশকী কন্নৌজদা লম্বীগী খুদোংথিবা থৌদোক্না মরম ওইদুনা লৈখিদ্রবশিংদা অৱাবা ফোংদোকখ্রে। প্রধান মন্ত্রীনা হায়খি, “উত্তর প্রদেশকী কন্নৌজদা থোকখিবা তমথিরবা লম্বীগী খুদোংথিবা থৌদোক্কী মতাংদা তারুবদা থম্মোয় শোক্না নুঙাইতবা ফাওই। খুদোংথিবা থৌদোক অসিদা মীওই কয়া অমা থৱায় থাখ্রে। ঐহাক্না লৈখিদ্রবশিংগী ইমুং মনুংগী অৱাবদা শরুক য়াজরি, লোয়ননা শোক্লবশিং অথুবা মতমদা ফরকপা ওইরসনু হায়না থৌনিজরি।”
হয়েংদগী হৌগদৌরিবা সংসদকী মীফম মমাংদা পাংথোকপা দল খুদিংমক্কী মীফমদা প্রধান মন্ত্রী শরুক য়াখ্রে

ঙসি প্রধান মন্ত্রী শ্রী নরেন্দ্র মোদীনা দল খুদিংমক্কী মীফমদা শরুক য়াখ্রে। মীফম অদুদা মরুওইবা রাজনিতী দল খুদিংমক্কী মীওইশিংনা শরুক য়াখি অমসুং লাক্লিবা সংসদকী মীফম অসিগী মতাংদা মখোয়গী ওইবা ৱাফমশিং থমখি। প্রধান মন্ত্রীনা হায়রি রাজ্য সভাগী ২৫০শুবা মীফম ওইবনা সংসদকী হন্দক্কী মীফম অসি অখন্নবা অমা ওইগনি অমসুং মসিগী থৌরম অসিগী ওইনা অখন্নবা থৌরম কয়া পাংথোক্নবা থৌরাং তৌবদা হরাওবা পোকই। রাজ্য সভাগী ২৫০শুবা মীফম অসিদা ভারতকী সংসদ অমসুং সংবিধানগী মপাঙ্গল উৎনবগী অখন্নবা খুদোংচাবা অমা পীরে। মসিগী মীফম অসিগী তুংদা লৈবাক্কী মপা মহাত্মা গান্ধীগী ১৫০শুবা মপোক নুমিৎকী থৌরম অখন্নবা অমা ওইনা পাংথোক্কনি। তোঙান-তোঙানবা রাজনিতী দলশিংগী মীহুৎশিংনা পুখৎলকপা ৱাফমশিংগী পাউখুমদা প্রধান মন্ত্রীনা হায়খি এনভাইনরনমেন্ত, পোল্লুসন, ইকোনোমী, লৌউ-শিংউ, লৌমীশিং, নুপীশিংগী হক, নহারোল অমসুং লায়রবশিংগী মতাংগা মরী লৈনবা অখন্নবা ৱাফমশিংগী পন্দুনা লৈরিবা বিলশিং য়ানবা পুরক্নবা সরকারনা দল খুদিংমক্কা থবক তৌমিন্নগনি। মমাংগী সংসদকী মীফম ফজনা পাংথোকখিবগীদমক প্রধান মন্ত্রীনা হাউসকী প্রেসাইদিং ওফিসর অনিবু থাগৎখি। সংসদতা অহানবা ওইনা কারকপা মেম্বরশিংনা থৱায় য়াওনা হিরম কয়াদা খন্নবা শরুক য়াবগীদমক অমসুং ত্রেজুরী অমসুং ওপোজিসন বেঞ্চশিংগা লোয়ননা মাইপাকপা অমসুং মহৈ য়ানবা মীফম অমা ওইহনখিবা অদু প্রধান মন্ত্রীনা পনখি।
প্রধান মন্ত্রীনা শক্নাইরবা এক্তর ইরফান খান্না লৈখিদবদা অৱাবা ফোংদোকখ্রে

প্রধান মন্ত্রী শ্রী নরেন্দ্র মোদীনা শক্নাইরবা এক্তর ইরফান খান্না লৈখিদবদা অৱাবা ফোংদোকখ্রে। প্রধান মন্ত্রীনা হায়খি, “ইরফান খান্না লৈখিদবা অসি মালেমগী সিনেমা অমসুং থিয়েতরদা মাংজবা অমনি। তোঙান-তোঙানবা মেদিয়মদা মহাক্কী থোইদোক হেন্দোকপা পর্ফোমেন্স অদুগীদমক মহাকপু নীংশিংদুনা লৈহৌরগনি। মহাক্কী ইমুং-মনুং, মরূপশিং অমসুং নীংজবশিংগী অৱাবদা ঐহাক্না শরুক য়াজরি। মহাক্কী থৱায়না শান্তি ওইনা লৈরুবা ওইরসনু।”
চহি অসিগী পরিক্ষা পে চার্চাদা ফোংদোক্নিংবশিং পীরক্নবা প্রধান মন্ত্রীনা হায়রি

চহি অসিগী পরিক্ষা পে চার্চাগী খন্ন-নৈনবদা মখোয়না ফোঙদোক্নিংবা ৱাফমশিং পীরক্নবা প্রধান মন্ত্রী শ্রী নরেন্দ্র মোদীনা মহৈরোয়শিং, মমা-মপাশিং অমসুং ওজাশিংদা খঙহনখ্রে। প্রধান মন্ত্রীনা ত্বিৎ তৌখি: “তোঙান-তোঙানবা শীনফমশিংগী মীওইশিংদগী ৱারোল কয়া ফংদুনা পরিক্ষা পে চার্চা অসি হেন্না নিংশিংনিঙাই ওইহল্লে। চহি অসিগী খন্ন-নৈবদা মরুওইনা #ExamWarriors, মমা-মপাশিং অমসুং ওজাশিংনা মখোয়গী ওইবা ফোঙদোক্নিংবা ৱারোলশিং পীরক্নবা ঐনা হায়জরি। #PPC2023 innovateindia.mygov.in/ppc-2023/”
পি.এম.না শ্রীমতি মুক্তা তিলকনা লৈখিদবদা অৱাবা ফোঙদোকখ্রে

প্রধান মন্ত্রী, শ্রী নরেন্দ্র মোদীনা হান্নগী পুনেগী মেয়র অমসুং মহারাস্ত্রগী এম.এল.এ., শ্রীমতি মুক্তা তিলকনা লৈখিদবদা থমোয় শোক্না অৱাবা ফোঙদোকখ্রে। ত্বিত অমদা প্রধান মন্ত্রীনা হায়খি; "শ্রীমতি মুক্তা তিলকজীনা কন্না হোৎনবগা লোয়ননা খুন্নাইগী শেবা তৌখি। মহাক্না প্রো-পিপল ইস্যুশিং পুখৎখি অমসুং পুনেগী মেয়র ওইনা শীংথানীংঙাই ওইবা তেনর অমা পাইরমখি। বি.জে.পি.গীদমক মহাক্না কত্থোক্লমখিবা অদু কর্য়াকর্তাশিংনা মতম চুপ্পদা নীংশিংদুনা লৈহৌরগনি। মহাক্না লৈখিদবদা নুংঙাইতবা ফাওই। মহাক্কী ইমুং-মনুং অমসুং সপ্পোর্তরশিংগী অৱাবদা শরুক য়াজরি। ওম শান্তি।"
প্রধান মন্ত্রীনা জুনিয়র ৱার্লদ রেস্তলিং চেম্পিওনশিপ ২০২১দা মেদল লৌখিবা রেস্তলরশিংদা হরাওবা ফোংদোকখ্রে

প্রধান মন্ত্রী, শ্রী নরেন্দ্র মোদীনা জুনিয়র ৱার্লদ রেস্তলিং চেম্পিওনশিপ ২০২১দা মেদল লৌখিবা রেস্তলরশিংদা হরাওবা ফোংদোকখ্রে। ত্বীত অমদা, প্রধান মন্ত্রীনা হায়খি; “হৈ-শিংলবা রেস্তলরশিংদা হেন্ন শক্তি লৈরি! জুনিয়র ৱার্লদ রেস্তলিং চেম্পিওনশিপ ২০২১দা, ঐখোয়গী নুপীগী অমসুং নুপাগী কন্তিঞ্জেন্তনা সিলভর ৪ য়াওনা পুন্না মেদল ১১গা লোয়ননা হল্লকখ্রে। তীম অসিনা মায় পাক্লকপদা থাগৎপা ফোংদোকচরি অমসুং মখোয়না তুংগী হোৎনবা কয়াদা খ্বায়দগী অহেনবা পুরক্নবা য়াইফ পাউজেল পীজরী”।
ঔরৈয়া, য়ু.পি.গী লম্বীগী খুদোংথিবা থৌদোক্তা লৈখিদ্রবশিংগীদমক পি.এম.না অৱাবা ফোংদোকখ্রে

প্রধান মন্ত্রী শ্রী নরেন্দ্র মোদীনা ঔরৈয়া, উত্তর প্রদেশকী লম্বীগী খুদোংথিবা থৌদোক্তা লৈখিদ্রবশিংগীদমক অৱাবা ফোংদোকখ্রে। প্রধান মন্ত্রীনা হায়, “উত্তর প্রদেশকী ঔরৈয়াদা থোকখিবা লম্বীগী খুদোংথিবা থৌদোক অদুগীদমক হায়নীংঙাই লৈতনা অৱাবা পোকই। সরকারনা তেংবাং পীবগী থবক চৎথরি। থৌদোক অসিদা লৈখিদ্রবশিংগী ইমুং-মনুংগী মফমদা অৱাবা ফোংদোকচরি, লোইননা অশোকপশিং অথুবা মতমদা থুনা ফগৎলকপা ওইরসু।”
প্রধান মন্ত্রী অমসুং অমেরিকাগী রাস্ত্রপতিগী মরক্তা তেলেফোন্দা ৱারী শানখ্রে

প্রধান মন্ত্রী শ্রী নরেন্দ্র মোদীনা ঙসি অমেরিকাগী রাস্ত্রপতি দোনাল্দ ত্রম্পকা লোইননা তেলেফোন্দা ৱারী শানখ্রে। লুচিংবা অনিমক্না হৌজিক চত্থরিবা কোবিদ-১৯ লাইচৎ অমদি গ্লোবেলগী য়াইফ-থৌরাং অমসুং ইকোনোমীদা মসিগী ইম্পেক্তকী মতাংদা মিৎয়েংশিং একচেঞ্জ তৌনখি। প্রধান মন্ত্রীনা অমেরিকাদা লৈখিদ্রবশিংগীদমক থমোয় শোক্না অৱাবা ফোংদোকখি অমদি হৌজিক-হৌজিক লাইনা অসিনা শোকহল্লিবশিং অদু অথুবা মতমদা ফগৎলক্নবা মহাক্না থৌনিখি। লৈবাক অনিগী মরক্তা লৈরিবা অখন্নবা মরীদা অকনবা ৱাফম থম্লদুনা প্রধান মন্ত্রীনা গ্লোবেল ক্রইসিস অসি লাকশিনবদা অমেরিকাগা লোয়ননা ভারতকী সোলিদরিতীবু অমত্তা ওইনা অমুক হন্না ফোংদোকখি। লুচিংবা অনিমক্না কোবিদ-১৯বু পুক্নিং য়ুংনা অমসুং ইফেক্তিব ওইনা থেংননবগীদমক ইন্দিয়া-অমেরিকা পার্তনরশিপ মপুং ফানা দিপ্লোই তৌবদা য়ানখি। প্রধান মন্ত্রী অমসুং অমেরিকাগী রাস্ত্রপতিনা লাইচৎকী হেল্থ অমসুং ইকোনোমিক ইম্পেক্তশিং হন্থহন্নবগীদমক লৈবাক অমমমনা লৌখৎলিবা খোংথাংশিংদা নেৎশিং একচেঞ্জ তৌনখি। লুচিংবা অনিমক্না লুরবা মতম অসিদা হকচাং অমসুং পুক্নিংগী ওইবা য়াইফবা পুরক্নবগীদমক য়োগ অমসুং অয়ুর্বেদগুম্বা প্রেক্তিসশিংগী মরুওইবদসু ৱারী শানখি। মখোয়গী ওফিসিয়েলশিংনা গ্লোবেল কোবিদ-১৯ ক্রাইসিসকা মরী লৈননা মখা তানা পাউ ফাওনবদা মখোয়না য়ানবা পুরকখি।
২০১৮গী জুলাই ১৪ অমসুং ১৫দা প্রধান মন্ত্রী নোংপোক থংবা উত্তর প্রদেশতা চৎকনি

প্রধান মন্ত্রী শ্রী নরেন্দ্র মোদীনা ২০১৮গী জুলাই ১৪ অমসুং ১৫দা উত্তর প্রদেশকী বরানসী, আজমগর অমসুং মীর্জাপুর জিলাশিংদা চৎকনি। আজমগরদা প্রধান মন্ত্রীনা জুলাই ১৪দা কিলোমীতর ৩৪০ শাংবা পুর্বাঞ্চল এক্সপ্রেসৱেগীদমক উরেপ উয়ুং তমগনি। লম্বী অসিনা বারাবঙ্কী, অমেথী, সুল্তানপুর, ফৈজাবাদ, অম্বেদকর নগর, আজমগর, মাউ অমসুং গাজীপুর য়াওনা তোঙান তোঙানবা মরুওইবা অমসুং পুৱারীগা মরি লৈনবা শহরশিংবু রাজ্যগী কোনুং লখনৌগা শম্নহল্লগনি। এক্সপ্রেসৱে অসি শেম্বা হেক লোইবগা দিল্লী এক্সপ্রেসৱেগী মতেংনা নোংচুপতা নোইদাদগী হৌরগা নোংপোক্তা গাজীপুর ফাওবা উত্তর প্রদেশকী মরুওইবা শহরশিংবু শম্নহল্লগনি। বরানসীদা প্রধান মন্ত্রীনা লুপা কোতি ৯০০ হেনবগী মরুওইবা প্রোজেক্তশিং খুৎশিন্নগনি, খরনা উরেপ উয়ুং তমগনি। খুৎশিন্নগদবা প্রোজেক্তশিং অদুদি বরানসী সিতী গ্যাস দিস্ত্রীব্যুসন প্রোজেক্ত, অমসুং বরানসী-বল্লাই ই.এম.য়ু. ত্রেন অসিনি। পঞ্চকোশী পরিক্রমা মার্গ, অমসুং স্মার্ত সিতী মিশন অমসুং নমামী গঙ্গেগী মখাদা তোঙান তোঙানবা প্রোজেক্তশিংগীদমক উরেপ উয়ুং তমগনি। প্রধান মন্ত্রীনা বরানসীদা ইন্তর্নেস্নেল কনভেন্সন সেন্তর অমগীসু উরেপ উয়ুং তমগনি। প্রধান মন্ত্রী য়াওবা তোঙানবা থৌরম অমদা উত্তর প্রদেশকী মুখ্য মন্ত্রী শ্রী য়োগী আদিত্যনাথনা মেরী কাশী হায়না মিংথোনবা লাইরিক অমা ফোংগনি। প্রধান মন্ত্রীনা জুলাই ১৫দা মীর্জাপুরদা চৎকনি, মফম অদুদা মহাক্না বনসাগর কেনেল প্রোজেক্ত মীয়ামদা খুৎশিন্নগনি। প্রোজেক্ত অসিনা লমদম অসিদা ইথৈ লৌখোংদা চাউনা ইনোৎ পীরগনি অমদি উত্তর প্রদেশকী মীর্জাপুর অমসুং ইলাহবাদ জিলাশিংগী লৌমীশিংদা চাউনা কান্নহল্লগনি। থৌরম অদুমক্তদা প্রধান মন্ত্রী শ্রী নরেন্দ্র মোদীনা মীর্জাপুর মেদিকেল কোলেজকী উরেপ উয়ুং তমগনি। মহাক্না রাজ্যদা জন ঔশধী কেন্দ্র ১০৮ হৌদোক্কনি। মহাক্না বালুঘাৎ, চুনারদা গঙ্গা তুরেলগী মথক্তা শাবা থোংসু খুৎশিন্নগনি, মদুনা বরানসী অমসুং মীর্জাপুরগী মরক্তা কনেক্তিবিতী হেঙ্গৎহল্লগনি।
পি.এম.না আশা ৱার্করশিংগী অপুনবা তীমনা দবল্যু.ঐচ.ও.গী দিরেক্তর-জেনরেলগী গ্লোবেল হেল্থ লীদর্স এৱার্দ ফংলকপদা নুংঙাইবা ফোঙদোকখ্রে

প্রধান মন্ত্রী, শ্রী নরেন্দ্র মোদীনা আশা ৱার্করশিংগী অপুনবা তীমনা দবল্যু.ঐচ.ও.গী দিরেক্তর-জেনরেলগী গ্লোবেল হেল্থ লীদর্স এৱার্দ ফংলকপদা নুংঙাইবা ফোঙদোকখ্রে। শ্রী মোদীনা আশা ৱার্করশিংনা মশা-মউ ফবা ভারত অমা ওইহন্নবা হোৎনবদা মাংজিল থানা হোৎনখি অমসুং মখোয়গী কত্থোকপা অমসুং অচেৎপা ফিরেপ অসি ফীদম্নীংঙাই ওই হায়না ফোঙদোকখি। ৱর্ল্দ হেল্থ ওর্গনাইজেসনগী ত্বিত অমদা রেস্পোন্দ তৌরদুনা প্রধান মন্ত্রীনা ত্বিত তৌখি; “আশা ৱার্করশিংগী অপুনবা তীমদা @WHOগী দিরেক্তর-জেনরেলগী গ্লোবেল হেল্থ লীদর্স এৱার্দ পীরকপদা নুংঙাইবা পোকই। আশা ৱার্কর পুম্নমক্তা নুংঙাইবা ফোঙদোকচরি। মখোয়না মশা-মউ ফবা ভারত অমা ওইহন্নবা হোৎনবদা মাংজিল থানা হোৎনখি। মখোয়গী কত্থোকপা অমসুং অচেৎপা ফিরেপ অসি ফীদম্নীংঙাই ওই।”
প্রধান মন্ত্রীনা মালদীবকী রাস্ত্রপতি শ্রী ইব্রাহিম মোহমদ সোলিহবু তেলিফোন্দা নুংঙাইবা ফোংদোকখ্রে

প্রধান মন্ত্রী শ্রী নরেন্দ্র মোদীনা ঙসি মালদীবতা হন্দক্তা পাংথোকখিবা পর্লিয়ামেন্তকী ওইবা মীখলশিংদা মালদিবিয়ান দেমোক্রেতিক পার্তী (এম.দি.পি.)না মায় পাক্লকপদা মালদীবকী রাস্ত্রপতি শ্রী ইব্রাহিম মোহমদ সোলিহগী মফমদা নুংঙাইবা ফোংদোকখ্রে। প্রধান মন্ত্রীনা ফোংদোকখি মদুদি এম.দি.পি.গী অসিগুম্লবা মায় পাক্লকপা অসিনা মসিগী লুচিংবশিংগী পোলিসীশিং অমসুং হোৎনরিবশিং অদু খঙবা ঙমলে। পার্তী অসিনা মালদীব মীয়ামগী য়াইফনবগীদমক অচেৎপা ৱারেপ লৌরি। প্রধান মন্ত্রীনা মীখলদা মায় পাক্লকপদা তরাম্না ওকখি অমদি মালদীবকী দেমোক্রেসী অমসুং দেমোক্রেসীগী ইন্সতিত্যুৎশিং হেন্না চেৎশিলহল্লগনি হায়খি। প্রধান মন্ত্রীনা ফোংদোকখি মদুদি ভারতনা ‘অহানবদা য়ুমলোন্নবা’ পোলিসীগী মতুং ইন্না অচেৎপা ৱারেপ লৌরি অমদি মালদীবকা লোয়ননা ঐখোয়গী পার্তনরশিপ হেঙ্গৎহন্নবগীদমক মখা তানা থবক তৌগনি। মহাক্না ফোংদোকখি মদুদি ভারতনা মালদীবকী খুন্নাইগী ওইবা অমদি শেল-থুমগী ওইবা চাউখৎ-থৌরাংগী মথৌ তাবশিং অদু মপুং ফাহনগনি। প্রধান মন্ত্রীনা হান্নগী রাস্ত্রপতি মোহমদ নশীদকসু ৱারী শান্নখি অমদি মহাক্কী মায় পাক্লকপদসু নুংঙাইবা ফোংদোকখি। প্রধান মন্ত্রীনা মালদীবতা দেমোক্রেসীগী মগুনশিংবু চেৎশিলহনবদা শরুক য়ারিবা পুম্নমকপু থাগৎপা ফোংদোকখি অমদি মসিগীদমক ভারতকী মায়কৈদগী মখা তানা মতেং পাংগনি হায়না ফোংদোকখি।